SELETUSKIRI

1.ETTEPANEKU TAUST

•Ettepaneku põhjused ja eesmärgid

Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu rasked majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.

Rumeenia palus 7. augustil 2020. aastal liidult finantsabi ja nõukogu andis seda 25. septembril 2020. aastal rakendusotsusega (EL) 2020/1355, et täiendada riiklikke jõupingutusi leevendada COVID-19 puhangu mõju ning sotsiaal-majanduslikke tagajärgi töötajatele ja füüsilisest isikust ettevõtjatele.

26. mail 2022 palus Rumeenia liidul pikendada nõukogu rakendusotsuse (EL) 2020/1355 kohaste meetmete loetelu.

Kooskõlas TERA määruse artikli 6 lõikega 2 konsulteeris komisjon Rumeenia ametiasutustega, veendumaks, et COVID-19 pandeemia tõttu on Rumeenia tööturu- ja tervisemeetmetega otseselt seotud tegelikud ja kavandatud kulutused järsult ja märkimisväärselt suurenenud. Täpsemalt on need meetmed seotud järgmiste uute ja nõukogu rakendusotsuse (EL) 2020/1355 kohaste olemasolevate meetmetega:

(a)(olemasolev) hüvitis nende tööandjate töötajatele, kes vähendavad COVID-19 puhangu mõju tõttu oma tegevust või katkestavad selle ajutiselt. Hüvitise ülemmäär on 75 % selliste töötajate põhipalgast (kuid mitte üle 75 % riigi keskmisest brutopalgast). Meedet pikendati erakorralise seisukorra lõpuni (2022. aasta märtsini);

(b)(olemasolev) lühendatud tööaja kava, mille kohaselt on tööandjal eriolukorrast või häireolukorrast tingitud tegevuse ajutise vähendamise korral võimalus vähendada töötajate tööaega kuni 50 % võrra. Vähendatud tööaja perioodil saavad asjaomased töötajad hüvitist 75 % ulatuses tavalise tööaja brutopalga ja nende tegeliku palga vahest. Meedet pikendati 2022. aasta juunini (ehk erakorralise seisukorra lõpule järgnenud kolmanda kuu lõpuni);

(c)(olemasolev) pikendati FIEdele ja vabade elukutsete esindajatele mõeldud meetmeid. Nendele, kes lõpetasid COVID-19 puhangu mõju tõttu töö täielikult, maksab riik hüvitist 75 % ulatuses nende keskmisest brutopalgast kuni erakorralise seisukorra lõpuni (märtsini 2022). Nendele, kes vähendavad oma tööaega, maksab riik hüvitist kuni 41,5 % ulatuses nende keskmisest brutopalgast kuni 2022. aasta juunini (erakorralise seisukorra lõpule järgnenud kolmanda kuu lõpuni);

(d)(olemasolev) meede, millega makstakse päevatöölistele, kes lõpetavad töö seoses COVID-19 puhangu mõjust tingitud äritegevuse peatamisega, kuni kolm kuud toetust 35 % ulatuses nõuetekohasest töötasust tööpäeva kohta. Meedet pikendati 2022. aasta juunini (ehk erakorralise seisukorra lõpule järgnenud kolmanda kuu lõpuni);

(e)(olemasolev) täiendav lapsehooldustoetus riigikaitsesüsteemi, kinnipidamisasutuste, riiklike tervishoiuasutuste ja muude ministeeriumi määrusega kehtestatud kategooriate avaliku sektori töötajatele. Hüvitise saamise tingimuseks on see, et teine vanem ei saa kasutada muid õigusi, mis annavad vanematele vabu päevi laste järele vaatamiseks haridusasutuste ajutise sulgemise korral. Meedet võib pidada määruses (EL) 2020/672 osutatud lühendatud tööaja kavadega samalaadseks, kuna sellega antakse töötajatele sissetulekutoetust, mis aitab katta lastehoiukulusid, kui koolid on suletud, ja aitab seega vanematel jätkata töötamist, hoides ära töösuhte ohtusattumise. Meedet pikendati 2021/22. õppeaasta lõpuni ja laiendati ka erasektori töötajatele;

(f)(uus) karantiinis olijatele ja diagnoositud COVID-19ga isikutele mõeldud haiguspuhkus. Haiguspuhkust ja karantiinihüvitist antakse kindlustatud isikutele, kellel on tervishoiudirektoraadi väljaantud tõendis märgitud aja jooksul nakkushaiguse kahtluse tõttu keelatud oma tööga tegeleda;

(g)(uus) 2 500 Rumeenia leu suurune ühekordne rahaline toetus kaugtöötaja tööandjale, et osta kaugtööks vajalikke tehnilisi kaupu ja teenuseid. Meedet kohaldatakse tööandjatele, kelle töötajad on teinud 2020. aastal erakorralise seisukorra ajal kaugtööd vähemalt 15 tööpäeva. Meedet võib selle sihtotstarbe ja majandusliku mõju tõttu pidada määruses (EL) 2020/672 osutatud lühendatud tööaja kavadega samalaadseks. Kaugtöö soodustamisega COVID-19 pandeemia ajal aitab see säilitada töösuhteid. Samuti annab see töötajatele sissetulekutoetust, mis aitab katta kodukontori kulud, et oleks võimalik piirangute ajal tööd teha;

(h)(olemasolev) lisatasu lisatöö eest riikliku tervishoiuinstituudi eristruktuuride ja maakondade tervishoiudirektoraatide ja/või Bukaresti tervishoiudirektoraadi töötajatele pikendati 2020., 2021. ja 2022. aastal. See meede jääb kehtima seniks, kuni COVID-19 ei ole enam WHO määratluse kohaselt üleilmne pandeemia;

(i)(olemasolev) lisatasu eriti ohtlike töötingimuste eest kuni 30 % ulatuses töötasust meditsiinitöötajatele, kes osalevad COVID-19 vastases meditsiinilises tegevuses. Meedet kohaldati 2020. aasta märtsist augustini. Meedet laiendati siseministeeriumi töötajatele, kes tegelesid sanitaarmeetmete täitmise tagamisega;

(j)(uus) põhipalgast 30–40 % moodustav lisatasu maakondade tervishoiudirektoraatide ja Bukaresti tervishoiudirektoraadi töötajatele;

(k)(uus) põhipalgast vastavalt 50 % ja 2 % moodustavad lähetustasu ja igapäevane lisatasu meditsiinispetsialistidele, parameedikutele ja avaliku sektori abipersonalile. Lähetustasu saavad 30 päeva jooksul epidemioloogilise või bioloogilise ohu olukorras sellistesse personalipuuduses tervishoiuasutusse lähetatud töötajad, mille ülesanne on COVID-19 leviku piiramine ja ärahoidmine;